Oficialusis leidinys L 285 , 23/10/2002 p. 0003 - 0006



Tarybos bendroji pozicija 2002 m. spalio 21 d. dėl Ruandos, panaikinanti Bendrąją poziciją 2001/799/BUSP (2002/830/BUSP) EUROPOS SĄJUNGOS TARYBA, atsižvelgdama į Europos Sąjungos sutartį, ypač į jos 15 straipsnį, kadangi: (1) Bendrosiomis pozicijomis 2000/558/BUSP [1] ir 2001/799/BUSP [2] Taryba apibrėžė Europos Sąjungos tikslus ir prioritetus Ruandos atžvilgiu. (2) Bendraisiais veiksmais 96/250/BUSP [3] Taryba Afrikos Didžiųjų ežerų regiono reikalams paskyrė specialų atstovą. (3) 2000 m. birželio 23 d. Kotonou mieste pasirašyto Afrikos, Karibų jūros ir Ramiojo vandenyno valstybių grupės ir Europos bendrijos bei jos valstybių narių partnerystės susitarimo [4] 8 straipsnis numato, kad siekiant šio susitarimo tikslų reikalingas Europos Sąjungos ir visų pasitarimą pasirašiusių šalių politinis dialogas, ypač taikos, saugumo bei stabiliai ir demokratinei aplinkai skatinti. (4) Nuo 2001 m. lapkričio pasikeitus padėčiai Ruandoje, turėtų būti priimta nauja bendroji pozicija, o Bendroji pozicija 2001/799/BUSP turėtų būti panaikinta, PRIĖMĖ ŠIĄ BENDRĄJĄ POZICIJĄ: 1 straipsnis Europos Sąjungos tikslai ir prioritetai jos santykiuose su Ruanda yra skatinti, stimuliuoti ir remti šiuos procesus: a) atsigavimą po genocido ir nacionalinį susitaikinimą; b) atstatymą, skurdo mažinimą ir plėtrą; c) žmogaus teisių ir pagrindinių laisvių apsaugą ir rėmimą; d) perėjimą į demokratiją. Pažymėdama, kad regiono nestabilumas gali kelti pavojų šių tikslų siekimui, Europos Sąjunga ragina Ruandos Vyriausybę, kaip ir visas kitas šio regiono konfliktų šalis, dirbti, ypač orientuojant savo užsienio politiką taip, kad būtų siekiama stabilumo regione. 2 straipsnis Europos Sąjunga patvirtina, kad atsakomybė už pažangą 1 straipsnyje nurodytose srityse visų pirma tenka Ruandos Vyriausybei. Ieškodama savo pastangoms paramos ir paskatinimo, Europos Sąjunga siekia konstruktyvaus ir esminio politinio dialogo su Ruandos Vyriausybe, įskaitant galimybę naudoti savo specialų atstovą Afrikos Didžiųjų ežerų regionui, remiantis šia bendrąja pozicija. 3 straipsnis Dėl Ruandos Vyriausybės regioninės užsienio ir saugumo politikos Europos Sąjunga: a) pritardama 2002 m. liepos 30 d. Pretorijoje pasirašyto Ruandos ir Kongo Demokratinės Respublikos (KDR) susitarimo sudarymui, ragina Ruandos Vyriausybę baigti Ruandos kariuomenės išvedimą iš KDR ir toliau laikytis Pretorijos susitarimo; b) ragina Ruandos Vyriausybę laikytis savo įsipareigojimų, duotų, inter alia, Lusakoje (1999 m. liepa), Kampaloje (2000 m. balandis) ir Hararėje (2000 m. gruodis) dėl derybomis grindžiamo taikaus ir greito krizės KDR sprendimo, ir laikytis JT Saugumo Tarybos rezoliucijų, ypač Rezoliucijų 1304 (2000), 1341 (2001), 1355 (2001), 1376 (2001), 1399 (2002) ir 1417 (2002); c) skatina Ruandos Vyriausybę naudoti savo įtaką pagarbai žmogaus teisėms saugoti ir civilių gyventojų rytinėje KDR dalyje saugumui užtikrinti; d) ragina Ruandos Vyriausybę skatinti dialogą ir sistemingą įvairių galimų taikių sprendimų paiešką su kaimyninių valstybių, įsitraukusių į krizes KDR ir Burundyje, kompetentingomis institucijomis; e) prašo Ruandos valdžios, kaip ir kitų konflikto šalių, atsižvelgti į rekomendacijas ir priemones, kurias galėtų priimti Jungtinės Tautos dėl neteisėto gamtos išteklių eksploatavimo KDR. 4 straipsnis Dėl padėties Ruandoje Europos Sąjungos pastangos yra grindžiamos šiais principais: a) dėl susitaikinimo ir dalijimosi valdžia Europos Sąjunga skatina ir remia visų ruandiečių pačioje Ruandoje ir už jos ribų susitaikinimą per visų grupuočių, atmetančių smurtą ir genocidą, dialogą. Toks dialogas turi būti plataus masto ir siekti tobulinti pasidalijimo valdžia principo, šalies demokratizavimo, valstybės pertvarkos ir mažumų apsaugos. Nesumenkindama pačios Vyriausybės atsakomybės šiuo klausimu, Europos Sąjunga pabrėžia, kad didelę reikšmę ji teikia Nacionalinės vienybės ir susitaikinimo komisijos, kurios veiklą ji remia, nepriklausomumui ir atstovavimo mastui; b) dėl demokratizavimo Europos Sąjunga: i) pabrėžia pagarbos Ruandos pagrindiniame įstatyme nustatytai politinių jėgų pusiausvyrai svarbą. Ji itin ragina Ruandos Vyriausybę bei Teisės ir konstitucijos komisiją, glaudžiai konsultuojantis su gyventojais, užbaigti naujos konstitucijos, skirtos naujai šalies institucinei sąrangai, rengimą, siekiant užtikrinti veiksmingą ruandiečių pilietinių ir politinių teisių, įskaitant teisę laisvai kurti politines partijas, apsaugą, socialinės sanglaudos išlaikymą ir pagrindinių teisių ir laisvių užtikrinimą; ii) pabrėžia visuotinio dalyvavimo rinkimuose svarbą ir ragina Ruandos Vyriausybę parengti balsavimo mechanizmą, kuris užtikrins laisvus ir teisingus rinkimus, visiems ruandiečiams ir visiems visuomenės subjektams (įskaitant politines partijas) garantuodamas teises reikšti savo pažiūras, žodžio laisvę, įskaitant laisvos žiniasklaidos apsaugos priemones, pilietinės visuomenės dalyvavimą viešuose debatuose, viso rinkimų proceso ir rinkimų įstatymo skaidrumą; iii) palankiai vertina Centrinės rinkimų komisijos pranešimą, kad parlamento ir prezidento rinkimai įvyks 2003 m. antroje pusėje, taip pat paskelbtą kvietimą tarptautinei bendruomenei stebėti rinkimus; iv) pabrėžia, jog būtina, kad ta komisija turėtų pasitikėjimą rinkimų procesuose, ir prašo valdžios institucijų užtikrinti realų tos rinkimų komisijos nepriklausomumą; v) ragina Ruandos Vyriausybę toliau plėsti renkamųjų vietinės valdžios institucijų atsakomybę, įgaliojimus ir veiklos būdus, kad būtų užtikrintas vietos gyventojų dalyvavimas politiniame ir vystymo procese, ir yra pasiruošusi šį procesą atitinkamomis priemonėmis remti, taip pat toliau remti 2000 m. gegužės mėn. Vyriausybės pradėtą decentralizavimą; c) dėl teismų sistemos ir teisingumo vykdymo būdo "Gacaca" (tradiciniais teismais grindžiamas dalyvaujamasis teisingumas) Europos Sąjunga nori pareikšti, kad ji: i) palankiai vertina oficialią Gacaca teismų veiklos pradžią ir skatina Ruandos Vyriausybę, glaudžiai bendradarbiaujant su nacionalinėmis ir tarptautinėmis nevyriausybinėmis organizacijomis, stebėti būsimus procesinius veiksmus; ii) pripažįsta konstruktyvų vaidmenį, kurį Gacaca gali suvaidinti priimant sprendimus dėl 1994 m. genocido padarinių, ypač paspartinant asmenų, tebelaikomų kalėjimuose dėl įtarimo dalyvavus genocide, teismo procesus; iii) pabrėžia būtinumą toliau įgyvendinti Gacaca sistemą ir pristatyti bendruomenės tarnybą, atsižvelgiant į visų suinteresuotų pagrindines teises; iv) šiuo atžvilgiu skatina Ruandos Vyriausybę ir Aukščiausiąjį Teismą užtikrinti, kad Gacaca teisingumas būtų vykdomas laikantis tarptautinių žmogaus teisių reikalavimų; v) taip pat skatina Gacaca teismus įteisinti atleidimą nuo bausmės iš esmės kaip pagrindinį veiklos principą ir saugoti įstatymo garantuotas kaltinamųjų, ypač gynybos ir apeliacijos, ir civilinio ginčo šalių teises; vi) be to, skatina Ruandos Vyriausybę užtikrinti, kad būtų įgyvendintos visos su tinkamu Gacaca teisingumo vykdymu susijusios priemonės, ypač dėl bylos nagrinėjimo tvarkos tokiuose teismuose; vii) kartu su kitais Ruandos Vyriausybės partneriais teiks koordinuotą paramą Gacaca sistemai, įgyvendinamai remiantis pirmiau minėtais principais; viii) skatina Ruandos valdžios institucijas toliau didinti gyventojų apskritai ir genocidą išgyvenusių asmenų konkrečiai informuotumą dėl būtinumo priimti šiuos principus, kad būtų galima vienu metu spręsti nebaudžiamumo problemą ir pragmatiškai spręsti nerimą keliančią problemą dėl didelio skaičiaus kalinių, laukiančių teismo rizikingomis sulaikymo sąlygomis; ix) ragina Ruandos Vyriausybę dėti pastangas sumažinti kalinių (ypač pažeidžiamų grupių, tokių kaip senyvo amžiaus, ligotų ir paliegusių asmenų, tų, kurie šiuo metu yra nepilnamečiai arba kurie buvo nepilnamečiai darydami veikas, už kurias jie yra suimti) skaičių; x) ryšium su tuo palankiai vertina tą faktą, kad įvyko parengtiniai tiriamieji Gacaca teismai ir buvo paleista nemažai kalinių, kuriems nebuvo galima kelti bylų. Europos Sąjunga: i) remia Arušoje įsikūrusio Tarptautinio baudžiamojo tribunolo Ruandai (ICTR) darbą ir pirmiausia atnaujina pastangas siekdama užtikrinti, kad visos valstybės perduotų ICTR tuos, kuriems pareikšti kaltinimai dėl genocido ir kitų didelių tarptautinės humanitarinės teisės pažeidimų. Ji siekia nuolat gerinti teismo administracinį veiksmingumą; ii) ragina Ruandos Vyriausybę visiškai laikytis savo įsipareigojimų bendradarbiauti su ICTR ir teikti jo prašomą informaciją apie visus atitinkamus asmenis ar institucijas. Europos Sąjunga skatina Ruandos Vyriausybę vykdyti savo įsipareigojimus pagal Tarptautinį pilietinių ir politinių teisių paktą ir laikytis kitų tarptautinių apsauginių normų dėl mirties bausmės, aktyviai skatina ją numatyti mirties bausmės panaikinimą. Europos Sąjunga taip pat ragina Ruandos Vyriausybę prisijungti prie Romos Tarptautinio baudžiamojo teismo statuto; d) dėl kaimų kūrimo politikos Europos Sąjunga palankiai vertina Ruandos Vyriausybės pasirinktą skurdo mažinimo strategijos prioritetą ir pagal tą strategiją jos sumanytą savanorišką kaimų kūrimą; e) dėl žmogaus teisių Europos Sąjunga: i) skatina Ruandos Vyriausybę toliau bendradarbiauti su JT Vyriausiojo žmogaus teisių komisaro valdyba; ii) ragina Ruandos Vyriausybę skatinti ir imtis konkrečių veiksmų saugoti visų ruandiečių žmogaus teises, be kita ko, užtikrinant Nacionalinės žmogaus teisių komisijos nepriklausomą ir veiksmingą funkcionavimą bei sudarant palankias sąlygas Ruandoje veikiančių žmogaus teisių organizacijų veiklai; iii) skatina Nacionalinę žmogaus teisių komisiją toliau dirbti su atitinkamomis nevyriausybinėmis organizacijomis, kad būtų pagyvinta jos veikla ir paspartintas jos veiklos programos įgyvendinimas, prie kurio prisideda Sąjunga; f) dėl ekonominės ir socialinės plėtros ir bendradarbiavimo Europos Sąjunga pabrėžia glaudų ryšį tarp skurdo mažinimo strategijos tinkamo įgyvendinimo ir nuolatinių Ruandos Vyriausybės pastangų siekti sugrąžinti taiką ir saugumą šiame regione, ypač KDR, bei stiprinti susitaikinimo ir demokratizacijos procesus Ruandoje. Palankiai vertindama Ruandos kariuomenės išvedimą iš KDR, Europos Sąjunga dar kartą pažymi, kad pastangos taikiai spręsti konfliktą KDR, jas išsamiai apsvarsčius kompetentin goms institucijoms, turės įtakos Europos Sąjungos ir Ruandos bendradarbiavimo ryšiams; g) dėl genocidą išgyvenusių asmenų, demobilizuotų kareivių ir visų kitų perkeltųjų asmenų reintegracijos į Ruandos visuomenę Europos Sąjunga skatina ir remia Ruandos Vyriausybės pastangas sudaryti palankias sąlygas šiam procesui, be kita ko, bendradarbiaujant su atitinkamomis tarptautinėmis organizacijomis. Visų pirma Europos Sąjunga, bendradarbiaudama su kitomis tarptautinėmis institucijomis, tokiomis kaip Pasaulio bankas, tebereiškia savo pasirengimą remti Ruandos kariuomenės demobilizaciją ir neutralizuotų pajėgų (ex-FAR ir Interahamwe) nuginklavimo, demobilizavimo, repatrijavimo ir reintegravimo planą. Europos Sąjunga yra įsitikinusi, kad Ruandos karinių grupuočių KDR, kaip ir kitų karinių grupuočių, nuginklavimo klausimas negali būti išspręstas jėga, bet turi būti sprendžiamas savanoriškai ir naudojant paskatas, numatytas atitinkamų šalių taikiose politinėse priemonėse. Dėl to ji reikalauja, kad visos regiono valstybės liautųsi teikusios šioms grupuotėms karinę paramą. Ji palankiai vertina Ruandos Vyriausybės parengtas grįžtančių pabėgėlių reintegravimo programas ir ragina Ruandos Vyriausybę ir toliau, imantis visų saugumo priemonių, priimti visus buvusius kovotojus ir pabėgėlius, kurie nėra susiję su genocidu ar karo nusikaltimais, pirmiausia vykdant tai kaip Lusakos ir Pretorijos susitarimuose numatytų nusiginklavimo, demobilizavimo, repatrijavimo ir reintegravimo operacijų sudedamąją dalį. 5 straipsnis Taryba pažymi, kad Komisija ketina prireikus orientuoti savo veiklą į šios bendrosios pozicijos tikslų ir prioritetų įgyvendinimą atitinkamomis Bendrijos priemonėmis. 6 straipsnis Įgyvendindama šią bendrąją poziciją, Europos Sąjunga glaudžiai bendradarbiauja su Jungtinėmis Tautomis, Afrikos Sąjunga ir kitomis suinteresuotomis organizacijomis. 7 straipsnis Šios bendrosios pozicijos įgyvendinimas yra nuolat stebimas. Ji peržiūrima per 12 mėnesių. 8 straipsnis Bendroji pozicija 2001/799/BUSP panaikinama. 9 straipsnis Ši bendroji pozicija įsigalioja nuo jos priėmimo dienos. 10 straipsnis Ši bendroji pozicija skelbiama Oficialiajame leidinyje. Priimta Liuksemburge, 2002 m. spalio 21 d. Tarybos vardu Pirmininkas P. S. Møller [1] OL L 236, 2000 9 20, p. 1. [2] OL L 303, 2001 11 20, p. 1. [3] OL L 87, 1996 4 4, p. 1; su pakeitimais, padarytais Bendraisiais veiksmais 2000/347/BUSP (OL L 122, 2000 5 24, p. 6). [4] OL L 184, 2002 7 13, p. 24. --------------------------------------------------